विष्णुस्मृतिः/नवपञ्चाषत्तमोऽध्यायः
गृहाश्रमी वैवाहिकाग्नौ पाकयज्ञान्कुर्यात् । । ५९.१  । ।

सायं प्रातश्चाग्निहोत्रं  । । ५९.२  । ।

देवताभ्यो जुहुयात्[देवाताभ्यो]  । । ५९.३  । ।

चन्द्रार्कसंनिकर्षविप्रकर्षयोर्दर्शपूर्णमासाभ्यां यजेत  । । ५९.४  । ।

प्रत्ययनं पशुना  । । ५९.५  । ।

शरद्ग्रीष्मयोश्च आग्रयणेन  । । ५९.६  । ।

व्रीहियवयोर्वा पाके  । । ५९.७  । ।

त्रैवार्षिकाभ्यधिकान्नः  । । ५९.८  । ।

प्रत्यब्दं सोमेन  । । ५९.९  । ।

वित्ताभावे इष्ट्या वैश्वानर्या  । । ५९.१०  । ।

यज्ञार्थं भिक्षितं अवाप्तं अर्थं सकलं एव वितरेत् । । ५९.११  । ।

सायं प्रातर्वैश्वदेवं जुहुयात् । । ५९.१२  । ।

भिक्षां च भिक्षवे दद्यात् । । ५९.१३  । ।

अर्चितभिक्षादानेन गोदानफलं आप्नोति  । । ५९.१४  । ।

भिक्ष्वभावे ग्रासमात्रं गवां दद्यात् । । ५९.१५  । ।

वह्नौ वा प्रक्षिपेत् । । ५९.१६  । ।

भुक्तेऽप्यन्ने विद्यमाने न भिक्षुकं प्रत्याचक्षीत  । । ५९.१७  । ।

कण्डनी पेषणी चुल्ली उदकुम्भ उपस्कर इति पञ्च सूना गृहस्थस्य  । । ५९.१८  । ।

तन्निष्कृत्यर्थं च ब्रह्मदेवभूतपितृनरयज्ञान्कुर्यात् । । ५९.१९  । ।

स्वाध्यायो ब्रह्मयज्ञः  । । ५९.२०  । ।

होमो दैवः  । । ५९.२१  । ।

पितृतर्पणं पित्र्यः  । । ५९.२२  । ।

बलिर्भौतः  । । ५९.२३  । ।

नृयज्ञश्चातिथिपूजनं  । । ५९.२४  । ।

देवतातिथिभृत्यानां पितॄणां आत्मनश्च यः   ।
न निर्वपति पञ्चानां उच्छ्वसन्न स जीवति   । । ५९.२५  । ।

ब्रह्मचारी यतिर्भिक्षुर्जीवन्त्येते गृहाश्रमात् ।
तस्मादभ्यागतानेतान्गृहस्थो नावमानयेत् । । ५९.२६  । ।

गृहस्थ एव यजते गृहस्थस्तप्यते तपः   ।
प्रददाति गृहस्थश्च तस्माच्छ्रेष्ठो गृहाश्रमी   । । ५९.२७  । ।

ऋषयः पितरो देवा भूतान्यतिथयस्तथा   ।
आशासते कुडुम्बिभ्यस्तस्माच्छ्रेष्ठो गृहाश्रमी   । । ५९.२८  । ।

त्रिवर्गसेवां सततान्नदानं सुरार्चनं ब्राह्मणपूजनं च   ।
स्वाध्यायसेवां पितृतर्पणं च कृत्वा गृही शक्रपदं प्रयाति   । । ५९.२९  । ।